ሉሲዎቹ ዛሬ የኦሊምፒክ ማጣሪያ ጨዋታ ያደርጋሉ
የኢትዮጰያ ሴት ብሄራዊ ቡድን (ሉሲዎቹ) ዛሬ የኦሊምፒክ ማጣሪያ ጨዋታቸውን ያደርጋሉ። እአአ 2020 በጃፓን ቶኪዮ በሚካሄደው ኦሊምፒክ ተሳታፊ ለመሆን በሚደረገው ቅድመ ማጣሪያ ጨዋታ ሉሲዎቹ ሁለተኛ ዙር ጨዋታቸውን ከካሜሩን ብሄራዊ ቡድን ጋር በባህር ዳር ስታዲየም ያከናውናሉ። ብሄራዊ ቡድኑ የመጀመሪያ የቅድመ ማጣሪያ
ጨዋታውን ከኡጋንዳ አቻው ጋር ያደረገ ሲሆን፤ በሜዳው ሶስት ለሁለት ከሜዳው ውጪ ደግሞ አንድ ለባዶ በሆነ ውጤት ነበር ያጠናቀቀው።
አራት ለሁለት በሆነው የደርሶ መልስ ውጤት ማሸነፉም ለሁለተኛ ማጣሪያው እንዲበቃ አድርጎታል። ሁለተኛውን ጨዋታም ከምዕራብ አፍሪካዊቷ
ሃገር ካሜሩን ጋር ዛሬ በሜዳው ያደርጋል። የቡድኑ ዋና አሰልጣኝ ሰላም ዘርዓይ
ለ23 ተጫዋቾች ጥሪ በማቅረብ አስቀድማ ወደ ዝግጅት የገባች ሲሆን፤ የቡድኑን ወቅታዊ አቋም መፈተሽ ይችል ዘንድ ባለፈው ሳምንት
ከኬንያ አቻው ጋር የወዳጅነት ጨዋታ አድርጓል። በጨዋታው ሦስት ለሁለት በሆነ ጠባብ ውጤት ተሸንፎ ቢመለስም፤ ቡድኑ ጥንካሬና ክፍተቶቹን
የለየበት እንዲሁም ትምህርት ያገኘበት መሆኑን አሰልጣኟ ጠቁማለች። የሴቶች ብሔራዊ የኦሊምፒክ ቡድኑ ከኬንያው
የወዳጅነት ጨዋታ መልስ በቀጥታ ወደ ባህር ዳር ያመራ ሲሆን፤ ለአንድ ሳምንት ያህልም ዝግጅቱን ሲያደርግ ነው የቆየው። ሉሲዎቹን
የሚገጥሙት የካሜሩን ብሄራዊ ቡድን አባላትም በተመሳሳይ የዛሬ ሳምንት ባህር ዳር በመግባት ልምምዳቸውን ሲያካሂዱ መቆየታቸው ታውቋል።
የኢትዮጵያ ሴቶች ብሄራዊ ቡድን አሰልጣኝ
ሰላም ዘርዓይ፤ ካሜሩኖች ጠንካራ ቢሆኑም፤ ሉሲዎቹ ድክመቶቻቸውን መቅረፍ ከቻሉ ጥሩ ተፎካካሪ መሆን እንደሚችሉ ለአዲስ ዘመን ጋዜጣ
በሰጠችው አስተያየት ገልጻለች። የዛሬውን ጨዋታ አስመልክቶም «የወዳጅነት ጨዋታው የኬንያዊያንን ጥንካሬ ለመለካት ሳይሆን የቡድናችንን
ጥንካሬ ለመፈተሽ ነው ያደረግነው። በመሆኑም ቡድናችን በጥንካሬ ላይ ተመስርቶ ነው የተሰራው። እስካሁንም ድክመቶቻችን ላይ ስንሰራ
ቆይተናል፤ ስለዚህም ለማንኛውም ቡድን ብቁ የማንሆንበት ምክንያት የለም» ብላለች። የቡድኑ አባላት የ2011 ዓ.ም የጨዋታ ዓመት ከተጠናቀቀ በኋላ እረፍት ላይ በመቆየታቸው፤ ከ13
ቀናት በፊት በአዳማ ከተማ በመሰባሰብ የመጀመሪያ ዙር ዝግጅቱን መጀመሩንም ታስታውሳለች። ከዚያም የዝግጅቱ አካል ወደ ሆነው የወዳጅነት
ጨዋታ በማምራት አቅማቸውን ፈትሸዋል። በዚህም ቡድኑ ጥሩ ነገር አግኝቶ ሁለተኛ ዙር ውድድሩን በባህርዳር ሲያደርግ ቆይቷል። ከተማው
ለቡድኑ ጥሩ አቀባበል ያደረገ ሲሆን፤ቡድኑ ውጤት እንዲያመጣም ሁሉም የበኩሉን አድርጓል። በርካታ አህጉር አቀፍ ውድድሮችን ያስተናገደው
ባህር ዳር፤ ለጨዋታው ምቹ የሚባል ሜዳ እንዳለውም አሰልጣኟ ጠቁማለች። የምትመራው ቡድን በወጣቶች የተዋቀረ መሆኑን የምታነሳው አሰልጣኟ፤ ከዘጠና በመቶ በላይ የሚሆኑት
ተጫዋቾች ባለፉት ሁለት ዓመታት በብሄራዊ ቡድኑ ውስጥ እንደቆዩ ገልጻለች። ይህ የቡድኑ ጥንካሬ ሲሆን፤ ያላቸውን ጠንካራ የሃገር
ስሜትና ፍላጎት በመጠቀም መሻሻል እንደሚያሳይ ተስፋ ተጥሎበታል። የካሜሩንን ጥንካሬና ድክመት በመተው ቡድናቸው ላይ አተኩረው መስራታቸውን
ጠቅሳ፤ ጨዋታውም ጠንካራ እንደመሆኑ ቡድኑ ያለበትን ደረጃ የሚያሳይ መሆኑንም አመላክታለች። ቡድኑ ጥቂት ጉዳቶችን ያስተናገደ ሲሆን፤ በአጠቃላይ ሶስት ተጫዋቾች በጨዋታው አይካተቱም። አጥቂዋ
ሎዛ አበራ በአውሮፓ ክለብ ሙከራ ላይ ስትገኝ፤ የ2011 ዓ.ም ኮከብ ግብ አስቆጣሪ በመሆን የውድድር ዓመቱን ያጠናቀቀችው ሲናፍ
ዋቁማ መጠነኛ ጉዳት አስተናግዳለች። የተከላካይ መስመሯ ቅድስት ዘለቀ የትርፍ አንጀት ቀዶ ጥገና በማድረጓ ምክንያት በጨዋታው ላይ
አትሳተፍም። ከእነዚህ ውጪ ያሉት የቡድኑ አባላት ግን በመልካም ጤንነት ላይ ይገኛሉ። ብሄራዊ ቡድኑ ባህር ዳር ላይ የሚያደርጉት ጨዋታ ባሻገር የክልሉን ስፖርት ለማነቃቃት የሚጠቅም መሆኑንም
አሰልጣኟ አንስታለች። በክልሉ ከዚህ ቀደም የነበረው አንድ ክለብ አሁን በመፍረሱ፤ ምንም ዓይነት የሴት ቡድን የለም። ይህም እንደ
ማነሳሻ በመሆን ለውጥ ሊያመጣ እንደሚችል ተስፋ ማድረጓንም አያይዛ ጠቁማለች። ካሜሮን በሴቶች እግር ኳስ ከአህጉር አቀፍ ተሳትፎ ባሻገር የዓለም አቀፍ ውድድሮች ላይም አፍሪካን
በመወከል ከቀዳሚዎቹ መካከል ይጠቀሳል። በአራት የአፍሪካ ዋንጫ ውድድሮች ላይ የተሳተፈው ቡድኑ፤ የዘንድሮውን ጨምሮ በሁለት ዓለም
ዋንጫዎች ላይም ተካፋይ መሆን የቻለ ነው። የእንግሊዟ ለንደን ባስተናገደችው ኦሊምፒክ ላይም በመሳተፍ የተሻለ ታሪክ ማስመዝገብ
ችሏል። ቡድኑ ባለፈው ወር በወጣው የፊፋ የሃገራት የእግር ኳስ ደረጃ 41ኛ ደረጃ ላይ እንደሚገኝም መረጃዎች ያመላክታሉ። ጨዋታው በካፍ የሁለት ወር የጊዜ ገደብ ከሰጣቸው ስታዲየሞች መካከል አንዱ በሆነው የባህርዳር ስታዲየም
ዛሬ ከቀኑ 10 ሰዓት ላይ የሚካሄድ ሲሆን፤ በቴሌቪዥን ቀጥታ ስርጭት እንደሚተላለፍ የኢትዮጵያ እግር ኳስ ፌዴሬሽን አስታውቋል።
ፌዴሬሽኑ ከኢትዮጵያ ኦሊምፒክ ኮሚቴ ባገኘው የገንዘብ ድጋፍ ጨዋታውን ለእይታ እንደሚያበቃም ነው በድረገጹ ያስነበበው። የመልሱ ጨዋታም ከስምንት ቀናት በኋላ በመጪው ማክሰኞ በካሜሩን ይካሄዳል። የማጣሪያ ጨዋታው በአጠቃላይ
አምስት ዙሮች ያሉት ሲሆን፤ ኢትዮጵያ በደርሶ መልስ ጨዋታው ጠንካራዋን ካሜሩንን ማሸነፍ ከቻለች ሶስተኛ ጨዋታዋን ከዴሞክራቲክ
ኮንጎ እና ኢኳቶሪያል ጊኒ አሸናፊ ጋር የምታደርግ ነው የሚሆነው። ኢትዮጵያ በተያዘው የነሃሴ ወር በሁለቱም ጾታ ለምትወከልባቸው አህጉራዊና ዓለም አቀፍ ውድድሮች በሜዳዋ
ሶስት ወሳኝ ጨዋታዎችን እንደምታከናውን የአፍሪካ እግር ኳስ ኮንፌዴሬሽን (ካፍ) ያወጣው መርሃ ግብር ያሳያል። እንደ ሴቶቹ ሁሉ
ወሳኝ የቅድመ ማጣሪያ ጨዋታ የሚጠብቀው የወንድ ብሄራዊ ቡድንም ለ2022 የኳታር ዓለም ዋንጫ ቅድመ ማጣሪያ እንዲሁም በ2020
ካሜሮን ለምታስተናግደው ቻን ዝግጅት የተጨዋቾች ጥሪ መደረጉን ፌዴሬሽኑ አስታውቋል። ቡድኑ ነሃሴ 28/2011 ዓ.ም በባህር ዳር
ስታድየም የሌሴቶ አቻውን የሚያስተናግድ ሲሆን፤ የቻን ማጣሪያውን ደግሞ መስከረም 11/2012 ዓ.ም በትግራይ ስታዲየም ከሩዋንዳ
ጋር ያካሂዳል። አዲስ ዘመን ነሀሴ 20/2011ብርሃን ፈይሳ 